Σίτσουαν Μπλου Γουέιλς

Οι Σίτσουαν Τζιντσιάνγκ Μπλου Γουέιλς (κινεζικά: 四川金强蓝鲸, αγγλικά: Sichuan Jinqiang Blue Whales), επίσης γνωστοί ως Σίτσουαν Μπλου Γουέιλς ή Σίτσουαν Τζιντσιάνγκ, είναι κινεζικός επαγγελματικός σύλλογος καλαθοσφαίρισης, με έδρα την Τσενγκτού της Γουεντσιάνγκ στην Σίτσουαν. Συμμετέχει στον Βόρειο Όμιλο του Πρωταθλήματος Καλαθοσφαίρισης Κίνας (CBA). Ο Όμιλος Jinqiang είναι ο εταιρικός χορηγός του συλλόγου, ενώ η μασκότ του είναι μια μπλε φάλαινα.

Το 2016, η ομάδα κέρδισε τους Τελικούς του CBA στην πρώτη της εμφάνιση στη σειρά πρωταθλήματος, νικώντας τους Λιαονίνγκ Φλάινγκ Λέοπαρτνς με 4-1. Έγινε ο πέμπτος διαφορετικός σύλλογος που κατέκτησε τον τίτλο στις 21η σεζόν ύπαρξης του πρωταθλήματος και η ταχύτερη ομάδα επέκτασης που το έκανε ποτέ, κερδίζοντας τον τίτλο μόλις στην τρίτη σεζόν της στο CBA

Ιστορία 
Η ομάδα πέρασε τα πρώτα τέσσερα χρόνια της ύπαρξής της ως μέλος του υψηλότερου επιπέδου Εθνικού Πρωταθλήματος Καλαθοσφαίρισης Κίνας (NBL), έως ότου «προαχθεί» πριν από την σεζόν 2013-2014 του CBA, αφού κέρδισε το πρωτάθλημα NBL το 2013.

Στοργικά αναφέρεται από πολλούς τοπικούς οπαδούς ως Στρατός της Σιτσουάν (川军) και ο σύλλογος έλαβε την προσοχή των διεθνών μέσων ενημέρωσης κατά τη διάρκεια της σεζόν 2014–15, μετά την υπογραφή του πρώην αστέρα του NBA, Μέτα Γουόρλντ Πις (Metta World Peace). Αγκαλιάζοντας την μετακίνηση του στην Κίνα, ο παίκτης που γεννήθηκε ως Ρον Αρτέστ σύντομα έδωσε στον εαυτό του ένα νέο όνομα, το The Panda's Friend.

Η ομάδα δεν προκρίθηκε στα πλέι οφ της CBA για δεύτερη συνεχόμενη χρονιά. Τερμάτισε 18η από τις 20 ομάδες με ρεκόρ 8-30 και παρόλο που είπε στους δημοσιογράφους ότι «είχε βρει πράγματι λίγη εσωτερική ειρήνη στη Σίτσουαν», ο World Peace μετακινήθηκε στην Ιταλία μετά το τέλος της σεζόν. Η αποχώρησή του έκανε τους Μπλου Γουέιλς να υιοθετήσουν μια διαφορετική επιθετική προσέγγιση για τη σεζόν 2015-2016.

Κατά τη διάρκεια της επόμενης σεζόν, η Σίτσουαν θα είχε αναπάντεχη επιτυχία τερματίζοντας στην τρίτη θέση της κατάταξης στην κανονικής σεζόν με ρεκόρ 30-8 και θα κέρδιζε την πρόκριση στα πλέι οφ. Οι Μπλου Γουέιλς ισοβάθμισαν με τους Σιντσιάνγκ Φλάινγκ Τάιγκερς για το δεύτερο καλύτερο ρεκόρ στην κανονική σεζόν και βρέθηκαν αντιμέτωπες στον ημιτελικό γύρο των πλέι οφ. Η ομάδα προκρίθηκε στους Τελικούς του CBA 2016 εναντίον των Λιαονίνγκ Φλάινγκ Λέοπαρτνς αφού ξεπέρασαν με «σκούπα» τους Ζεγιάνγκ Λάιονς και Σιντσιάνγκ Φλάινγκ Τάιγκερς στους δύο πρώτους γύρους.

Κατά τη διάρκεια των Τελικών, οι Μπλου Γουέιλς έχασαν τον πρώτο αγώνα εναντίον των Φλάινγκ Λέοπαρτνς, πριν κερδίσουν τέσσερις συνεχόμενους αγώνες και να κατακτήσουν τον τίτλο του CBA. Η σειρά ήταν αξιοσημείωτη για μια πολύ αμφιλεγόμενη κατάσταση, καθώς ξέσπασε ένα καυγάς ανάμεσα σε μια ομάδα οπαδών της Σίτσουαν και αρκετούς παίκτες της Λιαονίνγκ σε ένα λόμπι ξενοδοχείου στο Τσενγκντού μετά τον Τρίτο Αγώνα. Πλάνα του περιστατικού έγιναν viral σε πολλούς κινεζικούς και διεθνείς ιστότοπους και το πρωτάθλημα δέχτηκε έντονη κριτική από τα μέσα ενημέρωσης της χώρας. Οι Μπλου Γουέιλς τιμωρήθηκαν από την CBA για μη παροχή επαρκούς ασφάλειας, ενώ οι παίκτες της Φλάινγκ Λέοπαρτνς που συμμετείχαν στον καυγά θα δεχόντουσαν τιμωρία για τις αρχές της επόμενης σεζόν. Ο Χαμέντ Χαντάντι θα ήταν επίσης ο πρώτος Ασιάτης που δεν θα ήταν γεννημένος σε μια κινεζική επαρχία που θα ονομαζόταν ο Πολυτιμότερος Παίκτης των Τελικών του CBA το 2016.

Παραπομπές

Εξωτερικοί σύνδεσμοι 

 Προφίλ συλλόγου στο EuroBasket.com

Κινέζικες ομάδες καλαθοσφαίρισης
Ιδρύσεις ομάδων καλαθοσφαίρισης το 2009
Σύλλογοι Πρωταθλήματος Καλαθοσφαίρισης Κίνας